অঙ্গনওয়াড়ি কেন্দ্রের খাবারে সাপের খোলস, খেয়ে অসুস্থ ৭

নদিয়া: অঙ্গনওয়াড়ি কেন্দ্রে শিশুদের খাবারে সাপের খোলস‌‌। সেই খাবার খেয়ে অসুস্থ ৬ শিশু সহ এক গর্ভবতী মা। ঘটনায় চাঞ্চল্য চাপড়ার ডোমপুকুর এলাকায়। স্থানীয় ৩৬১ নম্বর অঙ্গনওয়াড়ি কেন্দ্রে শিশুদের খাবারের মধ্যে মিলল সাপের খোলস! ওই কেন্দ্রের প্রতিদিনের মতোই মঙ্গলবারও শিশু ও গর্ভবতী মায়েদের জন্য খাবার বিতরণ হচ্ছিল।

অভিযোগ, খাবার খাওয়ার পরই বেশ কয়েকজন অসুস্থ বোধ করতে শুরু করেন। স্থানীয় সূত্রে জানা যায়, মুনমুন সেখ নামে এক গর্ভবতী মহিলা খাবার খাওয়ার সময়ই লক্ষ্য করেন, খাবারের মধ্যে রয়েছে সাপের খোলস। এরপরেই ব্যাপক উত্তেজনা ছড়িয়ে পড়ে এলাকায়। তড়িঘড়ি অঙ্গনওয়াড়ি কর্মীরা সবাইকে খাবার খেতে বারণ করেন। কিন্তু তার আগেই ৬ শিশু ও ওই গর্ভবতী মা অসুস্থ হয়ে পড়েন।

আরও পড়ুন: দিল্লি কাণ্ডে নাম জড়াল বাংলার! মুর্শিদাবাদে পরিযায়ী শ্রমিকের বাড়িতে NIA

স্থানীয় বাসিন্দারা দ্রুত তাদের উদ্ধার করে চাপড়া গ্রামীণ হাসপাতালে নিয়ে যান। বর্তমানে সকলেই চিকিৎসাধীন। ঘটনাকে কেন্দ্র করে ক্ষোভে ফুঁসছে এলাকাবাসী। তাঁদের অভিযোগ, অঙ্গনওয়াড়ি কেন্দ্রে খাবার প্রস্তুতির সময় যথাযথ পরিস্কার-পরিচ্ছন্নতা মানা হয় না। চাল ও অন্যান্য উপকরণ ধোয়া ছাড়াই রান্না করা হয়। ফলেই খাবারের মধ্যে সাপের খোলস পাওয়া গেছে বলে অভিযোগ। ঘটনার পর প্রশাসনের তরফে তদন্তের আশ্বাস দেওয়া হয়েছে।